Taxibestuurder vas vir dronkbestuur(Foto: Gautengse verkeerspolisie) ŉ Minibustaxibestuurder is in hegtenis geneem nadat hy glo onder die invloed van alkohol bestuur het. Volgens Sello Maremane, woordvoerder van die Gautengse verkeerspolisie, is die 36-jarige bestuurder Maandag in Carletonville aan die Wes-Rand in hegtenis geneem. “Die asemtoetser het ŉ lesing van 1,24 mg/1 000 ml aangeteken, wat baie meer is as die wettige perk van 0,24 mg/1 000 ml.” Die bestuurder is in hegtenis geneem en is tans by die Carletonville-polisiestasie in aanhouding. Hy sal binnekort in die Carletonville-landdroshof verskyn op aanklagte wat verband hou met roekelose en nalatige bestuur met ŉ alternatiewe aanklag van bestuur onder die invloed van alkohol. “Die Gautengse verkeerspolisie sal voortgaan om die provinsie se hoofroetes te patrolleer om te verseker dat padgebruikers aan die reëls en regulasies van die pad voldoen,” het Maremane gesê.